**Forslag til leserinnlegg**

**Klesbytting, fiksing og bærekraft lørdag 22.april**

Flere har sett medieoppslag i det siste om tonnevis med ubrukte klær som blir dumpet i ørkenen i Chile. Vi vet at tekstilindustrien står for store miljøutslipp, og i EU kaster hver person i snitt 11 kg tekstiler årlig, ifølge et regjeringsnotat om EUs tekstilstrategi. Samtidig har mange klær innerst i skapet som aldri blir brukt.

Skal vi nå verdens klimamål og FNs bærekraftsmål, må vi alle endre «bruk og kast»-mentaliteten og omstille oss til en mer sirkulær økonomi. Vi må kjøpe færre plagg og bruke klærne vi allerede har lenger. Vi må velge klær som er produsert med minst mulig belastning på mennesker, dyr og miljø, og tenke på tekstilenes kvalitet. Vi har mulighet til å påvirke, og hver og en av oss kan starte nå!

Derfor arrangerer vi i [xx husflidslag] i samarbeid med [Naturvernforbundets lokallag] Den store klesbyttedagen og Fikselaug lørdag 22.april på [lokale]. Her kan folk komme for å bytte inn klær de ikke lenger bruker og få hjelp til å fikse det som er ødelagt. Det er lett å bli overveldet av alle problemene i tekstilindustrien, men å fikse, bytte og ta vare på klærne dine er en enkel og konkret ting som gjør en forskjell. Det er noe alle kan være med på! Dessuten er det er hyggelig, sosialt og gir mestring.

Det å bruke klærne du allerede har og reparere det som er ødelagt, er det enkleste du kan gjøre for en mer bærekraftig garderobe. Hvis du har plagg liggende du ikke bruker lenger, kanskje noen andre kan bruke det? Eller, har du plagg som er slitte, hullete eller bare mangler en knapp? Med noen enkle reparasjonsteknikker kan du mangedoble levetiden på klærne dine. Når du bruker tid, kreativitet og flid på å fikse klærne dine, knytter du deg tettere til plaggene og gir dem større verdi. Det er både gøy og meningsfylt, og dessuten får du helt unike og personlige plagg. Ofte er det favorittplaggene som blir slitt og ved å fikse dem kan vi bruke de gode plaggene som vi liker lenger.

Å sette opp et fikseregnskap er et godt tips. Det er artig å se tilbake om en måned eller et år: Hvor mange plagg har du reparert? Hvor mye penger har du spart på å ikke kjøpe nytt?

Bli med å gjøre en forskjell! Vær med på klesbyttedagen og fiks klærne dine med oss. Slik kan du fornye garderoben og spare miljøet helt gratis.